钦定古今图书集成/历象汇编/庶征典/第062卷 > 隋
## 钦定古今图书集成/历象汇编/庶征典/第062卷 > 隋

### 文帝开皇二十年大风

按《隋书文帝本纪》，开皇二十年十一月戊子，京都大
风雪。　按《五行志》：“十一月，京都大风，发屋拔树，秦陇
压死者千馀人。”时独孤皇后干预政事，左仆射杨素
权倾人主，帝听二人之谗，而黜仆射高颎，废太子勇
为庶人，晋王钓虚名而见立，思心瞀乱，阴气盛之象
也。

### 仁寿元年大风

按：《隋书文帝本纪》：“仁寿元年五月壬辰，大风拔木，宜
君湫水移于始平。”

仁寿二年，“西河胡人为风所飘。”

按《隋书文帝本纪》，不载。　按《五行志》，仁寿二年，西河
有胡人乘骡在道，忽为回风所飘，并一车上千馀尺，
乃坠，皆碎焉。京房《易传》曰：“众〈阙〉德，乃潜厥异风。后二
载，汉王谅在并州，潜谋逆乱，外国乘骑之象也。“升空
而坠，颠陨之应也。天戒若曰，无称兵叛逆，终当覆败。”
而谅不悟。及高祖崩，谅发兵反，州县响应，众至数十
万，月馀而败。